המסעדה הגדולה

**המסעדה הגדולה** (בערבית: **مطعم أبو رامي**, באנגלית: **The Big Restaurant**) הפרק הראשון של הסדרה שודר ביום העצמאות תשמ"ה - אפריל 1985 כפרק בודד, ורק לאחר כחצי שנה במוצ"ש 5 באוקטובר 1985 שודר פרק בכל שבוע. העונה השנייה עלתה לשידור ב-13 בדצמבר 1986. העונה השלישית והאחרונה עלתה לשידור ב-17 בדצמבר 1988.

בעבר שודרה הסדרה בשידורים חוזרים בערוץ 33 בהיותו משויך לרשות השידור, ומפעם לפעם בערוץ מַכַּאן 33, הערוץ החדש במסגרת תאגיד השידור הישראלי.

## עלילה
הסדרה תיארה את ההתרחשויות במסעדה מזרחית, בניהולו של המסעדן הערבי סלים מג'לול (ז'אק כהן), המכונה "אבו ראמי" – תואר כבוד נפוץ בתרבות הערבית שניתן לאב על שם בנו הבכור. לאורך כל הסדרה לא נאמר במפורש היכן ממוקמת המסעדה, אך היא הייתה מעוצבת בסגנון דומה למסעדות במזרח ירושלים. בפרק "כבוד המשפחה" אף מגיע ראמי הבן לביקור במסעדה. לצד סלים ורעייתו מרלן (מרלן בג'אלי), צוות המסעדה כלל דמויות קבועות וצבעוניות: הטבח ה"מצחיק" חכים (בסאם זועמוט), המלצר הלבבי עבדו (גסאן עבאס), המלצר האילם מערוף (ח'ליל ח'אלדי) ועוזר הטבח הפוזל ארטין (נעים חכים). בכל פרק, המסעדה משכה אליה מגוון רחב של אורחים, שהפכו את העלילה לקומית ותוססת. בין האורחים שהופיעו בסדרה היו: אריה אליאס ואלכסנדר יהלומי (בתפקיד מבקרי מסעדות), ספי ריבלין (בתפקיד שודד), ציפי שביט (בתפקיד מתאבדת שלא רוצה לעשות דיאטה), וכן גדי יגיל, אביבה מרקס, יעקב בודו, קרוליין לנגפורד, חנה ריבר, יוסי קינן, רותי הולצמן, ג'וקי ארקין, הלל נאמן, ציפורה פלד, אסי הנגבי ואחרים. 

## דמויות
*סלים ׳אבו ראמי׳ מג'לול (ז'אק כהן) - מנהל המסעדה המכונה ׳אבו ראמי׳  
*מרלן מג'לול (מרלן בג'אלי) - אשתו של אבו ראמי
*חכים (בסאם זועמוט) - הטבח ה"מצחיק"
*עבדו (גסאן עבאס) - המלצר ה"שרמנטי"
*מערוף (ח'ליל ח'אלדי) - המלצר האילם
*ארטין (נעים חכים) - עוזר הטבח הפוזל. עושה המון בעיות לאבו ראמי ולמסעדה שלו.

## הפקה
הרעיון לתוכנית היה של מנהל המחלקה הערבית יוסף בראל. הסדרה הופקה על ידי שידורי הטלוויזיה בערבית ואולפני "טלעד". צילומי העונה הראשונה החלו בקיץ 1984 באולפני טלעד בירושלים.

את עשרת הפרקים הראשונים ביים היוצר והתסריטאי של הסדרה אלי שגיא ביחד עם הבמאי אבי אמבר, שהיה אחראי על הבימוי הטלוויזיוני, ושגיא היה אחראי לבימוי השחקנים. בסאם זועמוט תרגם את התסריט לערבית, עבור השחקנים הערבים. לאחר שפרץ סכסוך בין אבי אמבר ואלי שגיא, הוחלט שאת העונה השנייה יביימו אנטואן סאלח וויקטור קמר ושגיא ימשיך לכתוב את התסריט. באוגוסט 1987 הוחלט על הפקת עונה שלישית. במהלך צילומי הסדרה השלישית עזב השחקן הראשי ז'אק כהן את הסדרה בעקבות מחלוקת הפקתית, ומאז נוהלה המסעדה בידי אשתו בסדרה, לצדו של חכים (בסאם זועמוט) בפרקים האחרונים.

## בעקבות הסדרה
הסדרה זכתה להצלחה גדולה גם בעולם הערבי וכן בקפריסין ובטורקיה והיא שודרה בשידורים חוזרים במַכַּאן 33, בעיקר בתקופת הרמדאן.

### חתונה במסעדה הגדולה
הדמויות של ה"מסעדה הגדולה" עלו גם על הבמה במעין ספין אוף שיצר אלי שגיא בדצמבר 1987. להצגה קראו בשם "חתונה במסעדה הגדולה" עם השחקנים המקוריים. בהצגה ישבו הצופים כאילו במסעדה וצפו במתרחש מאחורי הקלעים של המסעדה עם הדמויות המוכרות להם מהמסך הקטן. ההצגה הייתה הצלחה גדולה, שלאגר שובר קופות והציגה כ-300 פעמים.

### פרסומת ל"סלטי צבר"
בשנת 2009 השתתפו כוכבי הסדרה בסדרת פרסומות של "סלטי צבר" לסדרת הסלטים של השף רפי כהן. בפרסומת השתתפו ז'אק כהן, ששימש כפרזנטור של החברה, גסאן עבאס, וח'ליל ח'אלדי. את מקומו של בסאם זועמוט שנפטר בשנת 2004 מילא השחקן לוטוף נוסייר.

## כל פרקי הסדרה

**עונה ראשונה:**
* פרק 1+2: פתיחה חגיגית - פרק כפול (שודר לראשונה ביום העצמאות ב-25 באפריל 1985)
* פרק 3: תינוק בארוחת בוקר (שודר ב-5 באוקטובר 1985)
* פרק 4: לסעוד לבד (שודר ב-12 באוקטובר 1985)
* פרק 5: נערות נערות (שודר ב-19 באוקטובר 1985)
* פרק 6: השריפה (שודר ב-26 באוקטובר 1985)
* פרק 7: אהבה אילמת (שודר ב-2 בנובמבר 1985)
* פרק 8: רוחות רפאים (שודר ב-9 בנובמבר 1985)
* פרק 9: ליידי (שודר ב-16 בנובמבר 1985)
* פרק 10: ידידת הקצין (שודר ב-23 בנובמבר 1985)
* פרק 11: במזל אחים חלק א' (שודר ב-30 בנובמבר 1985)
* פרק 12: במזל אחים חלק ב' (שודר ב-7 בדצמבר 1985)

**עונה שנייה:**
* פרק 1: מצלמים סרט (שודר ב-13 בדצמבר 1986)
* פרק 2: צירי לידה (שודר ב-27 בדצמבר 1986)
* פרק 3: זה היה רצח חלק א' (שודר ב-17 בינואר 1987)
* פרק 4: זה היה רצח חלק ב' (שודר ב-24 בינואר 1987)
* פרק 5: האיש שבא לסעוד (שודר ב-7 בפברואר 1987)
* פרק 6: המעריצות (שודר ב-21 בפברואר 1987)
* פרק 7: הכוכב השלישי חלק א' (שודר ב-7 במרץ 1987)
* פרק 8: הכוכב השלישי חלק ב' (שודר ב-14 במרץ 1987)
* פרק 9: כל מאהביה (שודר ב-28 במרץ 1987)
* פרק 10: מיליון דולר (שודר ב-4 במאי 1987)

**עונה שלישית:**
* פרק 1: ספונז'ה (שודר ב-17 בדצמבר 1988)
* פרק 2: מלכה ליום (שודר ב-24 בדצמבר 1988)
* פרק 3: תפריט בינלאומי (שודר ב-31 בדצמבר 1988)
* פרק 4: כבוד המשפחה (שודר ב-7 בינואר 1989)
* פרק 5: קברט חלק א' (שודר ב-14 בינואר 1989)
* פרק 6: קברט חלק ב' (שודר ב-21 בינואר 1989)
* פרק 7: המסיבה (הפרק הראשון ללא אבו ראמי ומערוף. שודר לראשונה ב-28 בינואר 1989)
* פרק 8: מלך הרולטה (שודר ב-4 בפברואר 1989)
* פרק 9: בשידור ישיר חלק א' (שודר ב-11 בפברואר 1989)
* פרק 10 ואחרון: בשידור ישיר חלק ב' (שודר ב-18 בפברואר 1989)

## ראו גם
* עבודה ערבית

## קישורים חיצוניים

* אלי אשד, המסעדה הגדולה של אלי שגיא, באתר televizia.net.
* 
*
* "המסעדה הגדולה", באתר של כאן 11 "כאן ארכיון" (ארכיון רשות השידור)

## הערות שוליים

קטגוריה:קומדיות מצבים ישראליות
קטגוריה:סדרות טלוויזיה ישראליות שעלו לשידור בשנת 1985
קטגוריה:הערוץ הראשון: תוכניות וסדרות
קטגוריה:טלוויזיה בערבית בישראל